《送周紫海游华岳》
清代·高层云

巨灵擘连山，洪河乃东落。崚嶒豁双华，高天擢莲萼。

千峰列儿豁，拱伏类卑弱。少昊扬金精，元气郁磅礴。

古来避世士，长啸此岩壑。济时心孔殷，神化特假托。

我观陈图南，壮志小寥廓。苍生本无与，何为堕驴噱？

龙蜕邈千祀，继者仍寂寞。青齐得周子，有道耽藜藿。

不谓犹龙姿，养晦同屈蠖。长风吹孤云，飘然向京洛。

揽秋啸俦侣，携手城南郭。言将寻玉井，侧帽裹芒屩。

到日想跻攀，翠栈飞猱玃。箭括通一门，烟霞任挥霍。

仰首问寥天，愿偕玉女博。凌空笑退之，尔何有馀愕？

作者简介：（1634—1690）清江南华亭人，字二鲍，一字谡苑，又字谡园，号菰村。康熙十五年进士，官大理寺左评事，疏请大臣与诸王会议时，不得引身长跪。又疏论江淮间屯田扰民，请急停苏民困。官至太常寺少卿。诗书画皆工，时称太常三绝。有《改虫斋集》。